กระทรวงเกษตรและสหกรณ์ มั่นใจโครงการสานพลังประชารัฐเพื่อสนับสนุนการปลูกข้าวโพดเลี้ยงสัตว์หลังการทำนา ไม่ใช่สาเหตุของการเกิดจุดความร้อน (Hot spot)
กระทรวงเกษตรและสหกรณ์ มั่นใจโครงการสานพลังประชารัฐเพื่อสนับสนุนการปลูกข้าวโพดเลี้ยงสัตว์หลังการทำนา ไม่ใช่สาเหตุของการเกิดจุดความร้อน (Hot spot) นายกฤษฎา บุญราช รัฐมนตรีว่าการกระทรวงเกษตรและสหกรณ์ กล่าวถึงข้อเท็จจริงโครงการสานพลังประชารัฐเพื่อสนับสนุนการปลูกข้าวโพดเลี้ยงสัตว์ ที่สนับสนุนให้ชาวนาปลูกข้าวโพดในช่วงเดือนพฤศจิกายนถึงเดือนธันวาคม 2561 ซึ่งเป็นช่วงหลังฤดูทำนา มีเป้าหมายให้ชาวนาลดพื้นที่ทำนาปรังมาปลูกข้าวโพดทดแทนเพื่อรักษาปริมาณผลผลิตข้าวไม่ให้ล้นตลาด โดยพื้นที่ปลูกข้าวโพดนั้นอยู่ในพื้นที่ทำนาข้าวเดิมซึ่งเป็นที่ราบ ไม่ใช่พื้นที่ป่าเขาแต่อย่างใด นอกจากนี้ยังปรากฎข้อเท็จจริงจากรายงานของสำนักงานพัฒนาเทคโนโลยีอวกาศและภูมิสารสนเทศ (องค์การมหาชน) หรือ GISTDA ได้ใช้ภาพถ่ายดาวเทียมและเครื่องมือวัดจุดความร้อนดำเนินการตรวจสอบพื้นที่กำหนดจุดความร้อน (Hot spot) แล้วไม่ปรากฎว่ามีจุดความร้อนเกิดขึ้นในพื้นที่โครงการเสริมพลังประชารัฐเพื่อสนับสนุนการปลูกข้าวโพดหลังนา จึงยืนยันได้ว่าโครงการสานพลังประชารัฐเพื่อสนับสนุนการปลูกข้าวโพดหลังนา ไม่ใช่สาเหตุของการเกิดจุดความร้อน (Hot spot) อย่างแน่นอนด้านนายสำราญ สาราบรรณ์ อธิบดีกรมส่งเสริมการเกษตร กล่าวยืนยันเช่นกันว่า จากผลสำรวจพบจุดความร้อน (Hot spot) ในพื้นที่การเกษตรในสัดส่วนลดลงทุกปี มั่นใจว่ามาจากการรณรงค์และความร่วมมือของเกษตรกรขณะเดียวกันให้ความมั่นใจว่า ชาวนาที่เข้าร่วมโครงการฯ จะมีรายได้จากการขายข้าวโพดเลี้ยงสัตว์อย่างยั่งยืนชัดเจน เนื่องจากไม่มีปัญหาผลผลิตล้นตลาด นับว่าเป็นการเริ่มปฎิรูปภาคการเกษตรตามแนวทางการตลาดนำการผลิต